ΑΠΟΦΑΣΗ ΤΗΣ ΕΠΙΤΡΟΠΗΣ

της 1ης Ιουλίου 1999

για την ενδεικτική κατανομή των πιστώσεων ανάληψης υποχρεώσεων μεταξύ των κρατών μελών στο πλαίσιο του στόχου αριθ. 3 των διαρθρωτικών ταμείων, για την περίοδο 2000-2006

[κοινοποιηθείσα υπό τον αριθμό Ε(1999) 1774]

(1999/505/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/1999 του Συμβουλίου, της 21ης Ιουνίου 1999, περί των γενικών διατάξεων για τα διαρθρωτικά ταμεία(1), ιδίως το άρθρο 7, παράγραφος 3 πρώτο και δεύτερο εδάφιο,

Εκτιμώντας:

(1) ότι, σύμφωνα με το άρθρο 3 πρώτο εδάφιο σημείο 3 του κανονισμού (ΕΚ) 1260/1999, στο πλαίσιο του στόχου αριθ. 3 των διαρθρωτικών ταμείων, ενισχύεται η υποστήριξη της προσαρμογής και του εκσυγχρονισμού των πολιτικών και των συστημάτων εκπαίδευσης, κατάρτισης και απασχόλησης·

(2) ότι, σύμφωνα με το άρθρο 7 παράγραφος 2 τέταρτο εδάφιο του κανονισμού (ΕΚ) αριθ. 1260/1999, διατίθεται στο στόχο αριθ. 3 το 12,3 % από τους πόρους των διαρθρωτικών ταμείων·

(3) ότι, σύμφωνα με το άρθρο 7 παράγραφος 3 πρώτο εδάφιο του κανονισμού (ΕΚ) 1260/1999, η Επιτροπή καθορίζει, σύμφωνα με διαφανείς διαδικασίες, ενδεικτική κατανομή μεταξύ των κρατών μελών των πιστώσεων ανάληψης υποχρεώσεων, οι οποίες είναι διαθέσιμες για τον προγραμματικό σχεδιασμό 2000-2006·

(4) ότι, σύμφωνα με το άρθρο 7 παράγραφος 3 δεύτερο εδάφιο του κανονισμού (ΕΚ) 1260/1999, η κατανομή ανά κράτος μέλος για το στόχο αριθ. 3 βασίζεται, κυρίως, στον επιλέξιμο πληθυσμό, στην κατάσταση της απασχόλησης και στη σοβαρότητα των προβλημάτων, προπαντός τον κοινωνικό αποκλεισμό, το επίπεδο της εκπαίδευσης και της κατάρτισης και τη συμμετοχή των γυναικών στην αγορά εργασίας·

(5) ότι το Ευρωπαϊκό Συμβούλιο, κατά τη σύνοδό του στο Βερολίνο, στις 24 και 25 Μαρτίου 1999, ενέκρινε, στην παράγραφο 45 των συμπερασμάτων της προεδρίας, τη μέθοδο ενδεικτικής κατανομής των κονδυλίων για το στόχο αριθ. 3, την οποία είχε προτείνει η Επιτροπή σύμφωνα με το άρθρο 7 παράγραφος 3 δεύτερο εδάφιο του κανονισμού (ΕΚ) αριθ. 1260/1999·

(6) ότι, πέραν τούτου, το Ευρωπαϊκό Συμβούλιο, κατά τη σύνοδό του στο Βερολίνο, στις 24 και 25 Μαρτίου 1999, στην παράγραφο 44 στοιχεία δ) και ε) των συμπερασμάτων της προεδρίας, καθόρισε τα ποσά τα οποία διατίθενται για, ειδικές περιπτώσεις κατά την περίοδο 2000-2006·

(7) ότι η δήλωση της Επιτροπής που επισυνάπτεται στο πρωτόκολλο της συνόδου του Συμβουλίου της 21ης Ιουνίου 1999, αναφέρει τη διαδικασία σύμφωνα με την οποία, κατά το άρθρο 7 παράγραφος 3 δεύτερο εδάφιο του κανονισμού (ΕΚ) αριθ. 1260/1999, η Επιτροπή καθορίζει την ενδεικτική κατανομή των κονδυλίων για, το στόχο αριθ. 3 μεταξύ των κρατών μελών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η ενδεικτική κατανομή των πιστώσεων ανάληψης υποχρεώσεων μεταξύ των κρατών μελών στο πλαίσιο του στόχου αριθ. 3 για την περίοδο 2000-2006, καθορίζεται στο παράρτημα.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 1η Ιουλίου 1999.

Για την Επιτροπή

Padraig FLYNN

Μέλος της Επιτροπής

(1) ΕΕ L 161 της 26.6.1999, σ. 1.

ΠΑΡΑΡΤΗΜΑ

Ενδεικτική κατανομή, ανά κράτος μέλος, των πιστώσεων αναλήψεων υποχρεώσεων, στο πλαίσιο του στόχου αριθ. 3 των διαρθρωτικών ταμείων, για την περίοδο 2000 έως 2006

>ΘΕΣΗ ΠΙΝΑΚΑ>